A4-0233/98

Ψήφισμα σχετικά με ανακοίνωση της Επιτροπής για το περιβάλλον και την απασχόληση (Οικοδόμηση μιας βιώσιμης Ευρώπης) (COM(97)0592 - C4-0655/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής για το περιβάλλον και την απασχόληση (Οικοδόμηση μιας βιώσιμης Ευρώπης) (COM(97)0592 - C4-0655/97),

- έχοντας υπόψη την Agenda 21 των Ηνωμένων Εθνών,

- έχοντας υπόψη την τροποποιημένη πρόταση της Επιτροπής για την αναθεώρηση του προγράμματος της Ευρωπαϊκής Κοινότητας για πολιτική και δράση σε σχέση με το περιβάλλον και την αειφόρο ανάπτυξη «Στόχος η αειφορία» (COM(96)0648) ((ΕΕ C 28, 29.1.1997, σελ. 18.)),

- έχοντας υπόψη το Λευκό Βιβλίο Delors «Ανάπτυξη, ανταγωνιστικότητα και απασχόληση» COM(93)0700,

- έχοντας υπόψη την έκθεση της Επιτροπής Περιβάλλοντος, Δημόσιας Υγείας και Προστασίας των Καταναλωτών και τις γνωμοδοτήσεις της Επιτροπής Απασχόλησης και Κοινωνικών Υποθέσεων καθώς και της Επιτροπής Περιφερειακής Πολιτικής (A4-0233/98),

A. εκφράζοντας την ικανοποίησή του για τη στρατηγική της Επιτροπής για το περιβάλλον και την απασχόληση,

Β. διαπιστώνοντας ότι οι τρόποι παραγωγής και χρήσης της ενέργειας στην ΕΕ θα πρέπει να τροποποιηθούν ριζικά προκειμένου να τηρηθούν οι δεσμεύσεις που ανελήφθησαν κατά τη διάσκεψη του Kyoto,

Γ. διαπιστώνοντας ότι η Επιτροπή καθορίζει το πρόβλημα ως «υπερκατανάλωση» των φυσικών πόρων και «υποαξιοποίηση» των ανθρωπίνων πόρων,

Δ. λαμβάνοντας υπόψη ότι σύμφωνα με την Eurostat, υπάρχουν τη στιγμή αυτή στην Κοινότητα 3,5 εκατομμύρια θέσεις απασχόλησης που έχουν σχέση με το περιβάλλον και ότι σύμφωνα με τον ΟΟΣΑ, η ετήσια ανάπτυξη του τομέα του περιβάλλοντος θα φθάσει το 5,5% κατά τα επόμενα έτη,

Ε. διαπιστώνοντας ότι η θετική αυτή εξέλιξη που πραγματοποιήθηκε στο πλαίσιο της οικονομίας της αγοράς οφείλεται στη σημαντική αύξηση της ζήτησης των οικολογικών προϊόντων από πλευράς των καταναλωτών,

ΣΤ. διαπιστώνοντας ότι η Επιτροπή καλεί τα κράτη μέλη θα επιταχύνουν την μεταπήδησή τους από τις πεπαλαιωμένες και ρυπογόνες τεχνολογίες καθώς και από τα μέτρα περιορισμού των αποβλήτων στο τέλος του κύκλου προς νέες και καθαρές τεχνολογίες για να δοθεί μια σαφής ώθηση στην βιώσιμη οικονομική ανάπτυξη,

Ζ. λαμβάνοντας υπόψη ότι ο οικολογικός εκσυγχρονισμός της οικονομίας θα εξασφαλίσει καθαρά θετικά οφέλη για την απασχόληση.

1. εκφράζει την ικανοποίησή του για το γεγονός ότι το άρθρο Β της Συνθήκης του Άμστερνταμ συνδέει «βιώσιμη και ισόρροπη ανάπτυξη» με «ένα υψηλό επίπεδο απασχόλησης» και ότι το νέο σχέδιο Συνθήκης υπογραμμίζει ότι οι πολιτικές του περιβάλλοντος και της απασχόλησης θα πρέπει να ενσωματωθούν σε όλους τους πολιτικούς τομείς[semigr ]

2. συμφωνεί με τις γενικές γραμμές της στρατηγικής της Επιτροπής, θεωρεί ωστόσο αναγκαίο να καταστεί η στρατηγική αυτή πιο συγκεκριμένη[semigr ]

3. καλεί την Επιτροπή να δώσει έναν σαφέστερο ορισμό της φιλοπεριβαλλοντικής ανάπτυξης και των θέσεων απασχόλησης που έχουν σχέση με το περιβάλλον[semigr ]

4. διαπιστώνει ότι ειδικά στον περιβαλλοντικό τομέα παρατηρείται υπερβολική ανάπτυξη που συνεπάγεται σημαντική επίδραση στην απασχόληση[semigr ]

5. καλεί την Επιτροπή να αναλάβει την πρωτοβουλία κατάρτισης ενός πίνακος στο οποίο θα απαριθμούνται οι δυνατότητες εξασφάλισης μιας φιλοπεριβαλλοντικής ανάπτυξης και δημιουργίας θέσεων απασχόλησης που έχουν σχέση με το περιβάλλον στις διάφορες περιοχές καθώς και στους διάφορους τομείς, αναφέροντας παραδείγματα επιτυχημένων σχεδίων και καλεί την Επιτροπή να προσδιορίσει τους κοινοτικούς πόρους που προορίζονται πραγματικά για την προστασία του περιβάλλοντος καθώς και τον αριθμό των θέσεων εργασίας που δημιουργούνται από τους πόρους αυτούς, προκειμένου να επιτραπεί η σύγκριση του δυναμικού δημιουργίας θέσεων εργασίας στον περιβαλλοντικό τομέα[semigr ]

6. ζητεί να πραγματοποιηθεί επίσης ποιοτική αξιολόγηση που θα επιτρέπει τη σύγκριση της ποιότητας και σταθερότητας των θέσεων εργασίας στον περιβαλλοντικό τομέα με εκείνες που δημιουργούνται σε άλλους παραδοσιακούς ή καινοτόμους τομείς[semigr ]

7. καλεί την Επιτροπή να αναφέρει λεπτομερώς με ποιον τρόπο έχουν επιδράσει οι αυστηρές περιβαλλοντικές προδιαγραφές της Ευρωπαϊκής Ένωσης στη δημιουργία θέσεων εργασίας[semigr ]

8. υπογραμμίζει τη σημασία που έχει η εισαγωγή εκ μέρους των κρατών μελών μιας σαφούς περιβαλλοντικής συνιστώσας στις εθνικές τους πολιτικές που αφορούν την αγορά, την απασχόληση και τη βιομηχανία, προωθώντας ειδικότερα την ενσωμάτωση αυτή κατά τέτοιον τρόπο ώστε να μπορεί να αξιολογηθεί στα σημερινά προγράμματα απασχόλησης που θα πρέπει να υποβληθούν στα κράτη μέλη στο πλαίσιο της παρακολούθησης των εργασιών της Διάσκεψης Κορυφής του Λουξεμβούργου[semigr ]

9. καλεί την Επιτροπή να ενσωματώσει το ταχύτερο δυνατόν στο πλαίσιο των Διαρθρωτικών Ταμείων και του Ταμείου Συνοχής έναν αξιόπιστο μηχανισμό για την αξιολόγηση των θέσεων εργασίας που δημιουργούνται στον περιβαλλοντικό τομέα ούτως ώστε να παρουσιάζονται με σαφή τρόπο στις υποχρεωτικές περιοδικές εκθέσεις[semigr ]

10. ζητεί από την Επιτροπή να λαμβάνει υπόψη, κατά τις διαπραγματεύσεις για τη σύναψη των μελλοντικών συμφωνιών στο πλαίσιο του ΠΟΕ, την περιβαλλοντική διάσταση στο σύνολό της (υγειονομική ασφάλεια, προστασία των ζώων, απόβλητα, προστασία της ατμόσφαιρας, των υδάτων κλπ.)[semigr ]

11. προτείνει να συγκροτήσει η Επιτροπή μια ομάδα που θα επονομάζεται «εταιρική σχέση για μια βιώσιμη ανάπτυξη» και η οποία θα είναι επιφορτισμένη με την κατάρτιση ενός λογικού προγράμματος δράσης για το περιβάλλον και την απασχόληση[semigr ]

12. καλεί την Επιτροπή να εξετάσει τη δυνατότητα υποβολής σχεδίου δράσης όσον αφορά τη δημιουργία περιφερειακών και διαπεριφερειακών εταιρικών σχέσεων για τη συνεργασία και την ανταλλαγή πληροφοριών και εμπειριών σε περιβαλλοντικό επίπεδο, με συμμετοχή της βιομηχανίας, των αρχών, των φορέων εκπαίδευσης και έρευνας καθώς και των ομάδων υποστήριξης συμφερόντων[semigr ] καλεί εκτός αυτού την Επιτροπή να εξετάσει επίσης τη δυνατότητα του συντονισμού των συγκεκριμένων εταιρικών σχέσεων σε ένα κοινό φόρουμ, αντιμετωπίζοντας με τον τρόπο αυτό την ανάγκη της ευέλικτης ανταλλαγής πληροφοριών και εμπειριών σε ευρωπαϊκό επίπεδο[semigr ]

13. εφιστά ιδιαίτερα την προσοχή στην ανάγκη να καταβληθούν όλες οι δυνατές προσπάθειες για τη δημιουργία διαπεριφερειακών εταιρικών σχέσεων με τα υποψήφια κράτη μέλη, ώστε να επιτευχθεί τόσο προώθηση των περιβαλλοντικών τομέων της Ένωσης στα κράτη αυτά, όσο και ενίσχυση των ιδιωτικών επενδύσεων που προσανατολίζονται στο περιβάλλον[semigr ] καλεί συνεπώς την Επιτροπή να δώσει ιδιαίτερη σημασία στα προς ένταξη κράτη με την εκπόνηση σχεδίου δράσης για τις περιφερειακές και διαπεριφερειακές εταιρικές σχέσεις στους τομείς του περιβάλλοντος[semigr ]

14. σημειώνει ότι η πολιτική περιβάλλοντος και η διαρθρωτική πολιτική μπορούν να διαδραματίσουν σημαντικότατο ρόλο για την καταπολέμηση της ανεργίας και για τη δημιουργία μιας βιώσιμης κοινωνίας στην ΕΕ, από κοινού με τη μείωση των περιφερειακών διαφορών[semigr ] τονίζει ότι μία από τις βασικές προτεραιότητες για την ευρωπαϊκή διαρθρωτική πολιτική θα πρέπει να είναι η συντονισμένη και διαρκής δράση υπέρ του περιβάλλοντος και της δημιουργίας απασχόλησης, συμπεριλαμβανομένων των «πράσινων» θέσεων εργασίας[semigr ]

15. τονίζει τη σημασία του να αυξηθεί η συνεισφορά των Διαρθρωτικών Ταμείων στη χρηματοδότηση σχεδίων για το περιβάλλον, ώστε να καταστεί δυνατή για τις μειονεκτούσες περιοχές ή τις περιοχές με ειδικά προβλήματα η τήρηση τόσο της εθνικής όσο και της κοινοτικής νομοθεσίας για το περιβάλλον, αλλά και η ανάπτυξη νέων τεχνολογιών που δεν βλάπτουν το περιβάλλον και που μπορούν να δημιουργήσουν νέες θέσεις εργασίας, τόσο στα παραδοσιακά όσο και στα λεγόμενα οικολογικά επαγγέλματα[semigr ]

16. θεωρεί ιδιαίτερα σημαντικό να ενισχυθεί η συμμετοχή των αρμόδιων για το περιβάλλον τοπικών και περιφερειακών αρχών σε όλα τα επίπεδα προγραμματισμού και διαχείρισης των διαρθρωτικών ταμείων και, αφ' ενός μεν να δημιουργηθούν δίκτυα των αρχών αυτών σε όλη την επικράτεια της Ένωσης, αφ' ετέρου δε να εδραιωθούν τα ήδη υπάρχοντα[semigr ]

17. εκφράζει τη λύπη του για το γεγονός ότι η Επιτροπή στην ανακοίνωσή της ερμηνεύει πολύ περιορισμένα τα χωροταξικά θέματα[semigr ] πιστεύει ότι τόσο η γεωπολιτική θέση, όσο και το κλίμα αλλά και οι γεωγραφικές προϋποθέσεις διαδραματίζουν σημαντικότατο ρόλο για την ανάπτυξη των περιφερειών[semigr ]

18. υπενθυμίζει ότι η πόλη και η ύπαιθρος εξαρτώνται η μία από την άλλη[semigr ] σημειώνει ότι οι πόλεις δεν μπορούν να ανταποκριθούν στα καθήκοντά τους χωρίς μία ζωογονημένη ύπαιθρο, ενώ η ύπαιθρος χρειάζεται, για παράδειγμα, αγορές για τα προϊόντα της[semigr ] σημειώνει ότι θα πρέπει να ενισχυθούν η οικολογική γεωργία αλλά και τα οικολογικά γεωργικά προϊόντα και συνεπώς η ποιότητά τους[semigr ] τονίζει ότι μέσω μιας τοπικής επεξεργασίας των πρώτων υλών θα μπορέσουν να δημιουργηθούν θέσεις εργασίας[semigr ]

19. εμμένει στην ανάγκη να επιτευχθεί, στο πλαίσιο του μελλοντικού στόχου 2, μεγαλύτερη ολοκλήρωση όσον αφορά τα προγράμματα που απευθύνονται στις αγροτικές και αστικές ζώνες, έτσι ώστε να καταστεί δυνατή μια διασύνδεση ευεργετική τόσο για τις ζώνες αυτές όσο και για τους στόχους της προστασίας του περιβάλλοντος και της δημιουργίας απασχόλησης[semigr ]

20. υποδέχεται θετικά τη σημασία της μεταρρύθμισης των διαρθρωτικών ταμείων για την ύπαιθρο, δεδομένου ότι ενσωματώνει ως καινοτομία την ανάπτυξη μιας πολιτικής για τη στήριξη του εν λόγω μέσου σε όλη την επικράτεια της Ένωσης, εφαρμοζόμενης μέσω του μελλοντικού στόχου 2[semigr ]

21. θεωρεί ότι οι ενισχύσεις προς τους νέους επιχειρηματίες για την ανάπτυξη και την καθιέρωση οικολογικών προϊόντων, παραγωγής και υπηρεσιών θα πρέπει να αυξηθεί[semigr ] προτείνει να διευκολυνθούν και να ενισχυθούν οι νέες οικολογικές επιχειρηματικές δραστηριότητες των γυναικών, τόσο στις πόλεις όσο και στην ύπαιθρο[semigr ]

22. τονίζει ότι τα τοπικά και τα περιφερειακά προγράμματα επένδυσης θα πρέπει να ενισχυθούν, να υποστηριχθούν και να υλοποιηθούν ώστε να μπορέσουν να αναζωογονηθούν μολυσμένες περιοχές και ύδατα[semigr ]

23. υπενθυμίζει ότι η υπερεκμετάλλευση των φυσικών πόρων βλάπτει σοβαρά το φυσικό περιβάλλον, και εμμένει στην ανάγκη να αναζητηθούν λύσεις για τη ρύπανση που προέρχεται από τη μεταποιητική βιομηχανία και τους τομείς των μεταφορών και της ενέργειας[semigr ]

24. αναγνωρίζει την ανάγκη προώθησης των καινοτομιών που συνδέονται με το περιβάλλον και των νέων τεχνολογιών, και θεωρεί ότι τα άτομα που ασκούν δραστηριότητες στους συγκεκριμένους τομείς χρειάζονται ενίσχυση για την ανάπτυξη ιδεών και για την καθιέρωση αντίστοιχης παραγωγής μέσω της ενίσχυσης και της εδραίωσης των υφιστάμενων προγραμμάτων συνδρομής των καινοτόμων ΜΜΕ[semigr ] θεωρεί ότι πρέπει να δημιουργηθούν περιφερειακά κέντρα για την ενημέρωση και τη δωρεάν παροχή συμβουλών στους νέους επιχειρηματίες και να ενισχυθούν τα ήδη υπάρχοντα[semigr ] υπενθυμίζει την ανάγκη υποστήριξης των περιφερειακών ανωτάτων σχολών[semigr ]

25. χαιρετίζει με ικανοποίηση την απόφαση της ΕΤΕ να παρέχει μεγαλύτερη υποστήριξη στα περιβαλλοντικά σχέδια, ιδίως όσον αφορά την αύξηση του ανώτατου ορίου χρηματοδότησης για τα σχέδια που συνδέονται με το περιβάλλον και τη χρήση ενός μέρους του πλεονάσματός της για πιστώσεις προς τις ΜΜΕ που είναι καινοτόμες ή που χρησιμοποιούν καλές περιβαλλοντικές πρακτικές, και ελπίζει ότι ο προσωρινός χαρακτήρας των μετατροπών αυτών θα γίνει μόνιμος[semigr ]

26. ζητεί να δοθεί ιδιαίτερη προσοχή στην περιβαλλοντική ευαισθητοποίηση των ΜΜΕ μέσω μιας σφαιρικής στρατηγικής που θα περιλαμβάνει την απλούστευση των περιβαλλοντικών απαιτήσεων που καθορίζουν οι δημόσιες αρχές, τη χρηματοδοτική ενίσχυση της μετατροπής, τη βελτίωση της περιβαλλοντικής ενημέρωσης που απευθύνεται προς αυτές, καθώς και τη δημιουργία ευρωπαϊκού δικτύου που θα προωθεί την ανταλλαγή πληροφοριών και εμπειριών μεταξύ των επιχειρήσεων αυτών.

27. καλεί την Επιτροπή να λάβει περισσότερο υπόψη τις περιβαλλοντικές επιπτώσεις των επενδύσεων κατά την διάθεση των πιστώσεων του προϋπολογισμού της Κοινότητας[semigr ]

28. συμφωνεί με την άποψη της Επιτροπής σε ό,τι αφορά την ανάγκη για περαιτέρω προσπάθειες στο πλαίσιο της Ατζέντα 2000 για τη βελτίωση της ενσωμάτωσης του περιβάλλοντος και της απασχόλησης μέσω της βέλτιστης χρησιμοποίησης των κοινοτικών πιστώσεων που προορίζονται για τις περιοχές και τις χώρες οι οποίες υστερούν οικονομικά[semigr ] τονίζει ταυτόχρονα ότι υφίστανται περαιτέρω δυνατότητες για ενσωμάτωση του περιβάλλοντος και της απασχόλησης μέσω της κατάρτισης αντίστοιχων κατευθυντήριων γραμμών του προϋπολογισμού, όπου το «πρασίνισμα» (greening) του προϋπολογισμού θα μπορούσε να αποτελέσει μέρος των εν λόγω δυνατοτήτων.

29. καλεί την Επιτροπή να θεσπίσει ένα κοινό σύστημα υπολογισμού και αξιολόγησης των περιβαλλοντικών επενδύσεων καθώς και των συνεπειών τους για την απασχόληση[semigr ]

30. υπογραμμίζει τη μεγάλη σημασία που έχει η εισαγωγή εκ μέρους της Επιτροπής μιας σαφέστερης περιβαλλοντικής συνιστώσας στο πρόγραμμα πλαίσιο της ΕΕ για την έρευνα[semigr ]

31. καλεί την Επιτροπή και τα κράτη μέλη να προωθήσουν την εκπαίδευση και την έρευνα ώστε να αναπτυχθούν και να ανανεωθούν οι επαγγελματικές ειδικεύσεις στον τομέα του περιβάλλοντος προκειμένου να επιτραπεί μια ταχεία προσαρμογή στις ανάγκες που καταγράφονται σε επίπεδο αγοράς εργασίας, αποδίδοντας ιδιαίτερη σημασία στα ενεργά μέτρα για την πολιτική στην αγορά εργασίας ως αναπόσπαστο τμήμα των προσπαθειών εκπαίδευσης και αποδίδοντας προτεραιότητα στην κατάρτιση των νέων και των γυναικών και συγκεκριμένα των ανέργων νέων και ανέργων γυναικών[semigr ]

32. τονίζει τη σημασία της περαιτέρω εκπαίδευσης στην εργασιακή ζωή ώστε να αντιμετωπίζονται οι προκλήσεις που συνδέονται με το περιβάλλον στις αγορές, στον ανταγωνισμό, στις προτιμήσεις των καταναλωτών και στην τεχνολογική εξέλιξη, με στόχο τη διατήρηση ή την αύξηση της απασχόλησης[semigr ]

33. καλεί πιο συγκεκριμένα την Επιτροπή να παρουσιάσει μια πρόταση για την αύξηση των δυνατοτήτων εισαγωγής φιλοπεριβαλλοντικών κριτηρίων στις δημόσιες συμβάσεις μέσω αναθεώρησης των διατάξεων της ΕΕ που εφαρμόζονται για τις συμβάσεις αυτές[semigr ]

34. καλεί την Επιτροπή να εξετάσει κατά πόσο μπορεί να δώσει στον χρήστη της τεχνολογίας, της ενέργειας και των μεταφορών, την δυνατότητα μεγαλύτερης πρόσβασης σε περιβαλλοντικές πληροφορίες που αφορούν τους τομείς αυτούς καθώς και την δυνατότητα βελτίωσης των σχετικών γνώσεων του κοινού[semigr ]

35. καλεί την Επιτροπή και τα κράτη μέλη να προωθήσουν εντατικότερα τη χρήση ανανεώσιμων μορφών ενέργειας υπό το πρίσμα της πολιτικής απασχόλησης δεδομένου ότι οι ανανεώσιμες μορφές ενέργειας δεν είναι σκόπιμες μόνο από οικολογική άποψη αλλά και από πλευράς εντατικής απασχόλησης του εργατικού δυναμικού[semigr ]

36. καλεί την Επιτροπή να παρουσιάσει ένα συντονισμένο πρόγραμμα για την αύξηση των επενδύσεων της Κοινότητας στον τομέα του περιβάλλοντος[semigr ]

37. καλεί την Επιτροπή, στο πλαίσιο της πολιτικής στον τομέα των αποβλήτων της ΕΕ, να προσδώσει μεγαλύτερη σπουδαιότητα στην επαναχρησιμοποίηση/ανακύκλωση και μετατροπή με βάση το μεθάνιο και όχι πλέον στην αποτέφρωση και υγειονομική ταφή των αποβλήτων[semigr ]

38. καλεί την Επιτροπή, στο πλαίσιο της πολιτικής μεταφορών της, να προσδώσει μεγαλύτερη σπουδαιότητα στα μέσα σιδηροδρομικών και πλωτών μεταφορών και όχι πλέον στα μέσα οδικών μεταφορών[semigr ]

39. καλεί την Επιτροπή να υποστηρίξει περισσότερο τις οικολογικές μεθόδους καλλιέργειας[semigr ]

40. καλεί την Επιτροπή να δημιουργήσει ένα ευρωπαϊκό φόρουμ για την τεχνολογία του περιβάλλοντος[semigr ]

41. καλεί την Επιτροπή να υποβάλει προτάσεις για την ανάπτυξη των προσπαθειών των διαφόρων κρατών μελών σε ό,τι αφορά την προώθηση των εξαγωγών στον τομέα της τεχνολογίας για το περιβάλλον[semigr ]

42. συμφωνεί με την άποψη της Επιτροπής ότι ο ρόλος του Ευρωπαϊκού Γραφείου Ολοκληρωμένης Πρόληψης και Ελέγχου της Μόλυνσης στο Ινστιτούτο Προοπτικών Τεχνολογικών Μελετών (IPTS) θα μπορούσε να διευρυνθεί ώστε να περιλαμβάνει πτυχές της απασχόλησης[semigr ] καλεί συνεπώς την Επιτροπή να καταστήσει σαφέστερες τις σκέψεις της στο συγκεκριμένο θέμα[semigr ]

43. καλεί την Επιτροπή και το Συμβούλιο να εργασθούν για μία κοινωνικο-οικονομικά αποδεκτή φορολογική μεταρρύθμιση που θα προβλέπει υψηλότερους φόρους για τη χρήση φυσικών πόρων και για τις περιβαλλοντικές ζημίες και φορολογικές απαλλαγές για την προώθηση μιας βιώσιμης ανάπτυξης[semigr ]

44. υποστηρίζει την άποψη ότι οι εναρμονισμένοι φόροι για τις περιβαλλοντικές ζημίες μπορούν να αξιοποιούνται στοχοθετημένα για επενδύσεις σε τομείς προστασίας του περιβάλλοντος και, συνεπώς, για τη δημιουργία θέσεων εργασίας[semigr ]

45. υπενθυμίζει στην Επιτροπή ότι στο σημείο 64 του Πράσινου Βιβλίου σχετικά με τη σύμπραξη για μια νέα οργάνωση της εργασίας (COM(97)0128) αναφέρεται ότι «Θα είναι απαραίτητο να προσδιοριστούν με μεγαλύτερη ακρίβεια οι περιβαλλοντικές επιδράσεις των νέων μορφών οργάνωσης της εργασίας, προκειμένου να αναπτυχθούν στρατηγικές που θα συμβιβάζονται με τη βιώσιμη ανάπτυξη...»[semigr ] καλεί συνεπώς την Επιτροπή να λάβει υπόψη κατά τη θέσπιση συνεπούς στρατηγικής που θα βασίζεται στην αρχή της βιώσιμης ανάπτυξης, όλες τις δυνατότητες που προκύπτουν από τη νέα οργάνωση της εργασίας με στόχο την προώθηση της περιβαλλοντικά προσαρμοσμένης ανάπτυξης και της περιβαλλοντικά προσανατολισμένης απασχόλησης[semigr ]

46. καλεί επίμονα το Συμβούλιο να μην παρεμποδίζει πλέον την έγκριση της πρότασης οδηγίας της Επιτροπής για την καθιέρωση φόρου επί των εκπομπών διοξειδίου του άνθρακα και της ενέργειας[semigr ]

47. αναμένει από την Επιτροπή να συμπεριλάβει στο Λευκό Βιβλίο για την κοινοτική στρατηγική και το σχέδιο δράσης σε ό,τι αφορά τις ανανεώσιμες πηγές ενέργειας, που υποσχέθηκε η Επιτροπή στην ανακοίνωσή της, αξιολόγηση του δυναμικού του συγκεκριμένου τομέα σε σχέση με την περιβαλλοντικά προσανατολισμένη απασχόληση[semigr ]

48. τονίζει τη σημασία που έχει η μεταφορά πόρων από την αγροτική πολιτική στις στοχοθετημένες επενδύσεις που πραγματοποιούνται για να επιτευχθεί μια φιλοπεριβαλλοντική ανάπτυξη και η δημιουργία θέσεων απασχόλησης που έχουν σχέση με το περιβάλλον, στις αγροτικές περιοχές και τούτο στα πλαίσια της επικείμενης μεταρρύθμισης της Κοινής Αγροτικής Πολιτικής[semigr ]

49. προτείνει στην Επιτροπή να θεσπίσει κοινούς περιβαλλοντικούς κανόνες για τα κατασκευαστικά υλικά καθώς και ορισμένες κοινές περιβαλλοντικές διατάξεις στους κανόνες κατασκευής, ιδίως όσον αφορά την ανακαίνιση παλαιών κτιρίων για την αύξηση της ενεργειακής απόδοσης[semigr ]

50. καλεί την Επιτροπή να υιοθετήσει ένα σχέδιο δράσης σχετικά με τον τρόπο με τον οποίο οι υποψήφιες χώρες θα προσαρμόσουν την περιβαλλοντική τους νομοθεσία για να την ευθυγραμμίσουν με την αντίστοιχη κοινοτική[semigr ]

51. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.